Adrianus episcopus, servus servorum Dei, [Alano] Autissiodorensi episcopo salutem et apostolicam benedictionem. Venit ad audientiam nostram quod nobilis vir Ascelinus, bonae memoriae, dilectis fratribus nostris abbati et fratribus monasterii de Regniaco usuaria quaedam in nemoribus suis, partim pro anime sue salute concessit, partim etiam eisdem dicitur vendidisse. Super quibus usuariis Herbertus de Madriaco filius ejus et Autissiodorensis mater ipsius, simul cum Gaucherio fratre suo, parrochiani tui, predictos monachos non desinunt, sicut nobis dicitur, multipliciter infestare et sæpius ei[s] gravamina irrogare non cessant et eadem usuaria partim presumant auferre. Quocirca, fraternitati tuae, per apostolica scripta, mandamus quia, si verum est quod asseritur, praedictos parochianos tuos infra viginti dies post harum inscriptionem litterarum diligentius convenire, ut usuaria injuste detenta memoratis fratribus cum integritate restituant et eos de cetero super ipsis infestare, aut aliquatenus molestare nulla ratione præsumant, sed ipsos ea permittant quiete ac pacifice possidere. Alioquin [in] personas eorum excommunicationis, in terras vero ipsorum sententiam proferas interdicti. Datum Laterani, idibus decembris.